b'\n_START_ARTICLE_\nJyrki Saario\n_START_PARAGRAPH_\nJyrki Saario (s. 18.6.1960 Lahdessa) on suomalainen valmentaja, kouluttaja ja Scandinavian Defendo -itsepuolustus- ja voimank\xc3\xa4ytt\xc3\xb6j\xc3\xa4rjestelm\xc3\xa4n p\xc3\xa4\xc3\xa4kehitt\xc3\xa4j\xc3\xa4. H\xc3\xa4n on tehnyt koko el\xc3\xa4m\xc3\xa4nty\xc3\xb6ns\xc3\xa4 kamppailulajien parissa, ja toiminut alan ammattilaisena yli 30 vuoden ajan. Saario oli pohjoismainen pioneeri useissa it\xc3\xa4maisissa kamppailulajeissa 1980-luvulla. H\xc3\xa4n on ollut Suomen johtava Krav Maga-osaaja 1990-luvun alusta alkaen. H\xc3\xa4n toi lajin maahan ja toimi lajiliiton p\xc3\xa4\xc3\xa4kouluttajana vuosina 1996 - 2012._NEWLINE_Saario on ollut perustamassa lukuisia lajiliittoja sek\xc3\xa4 Suomessa ett\xc3\xa4 Ruotsissa.\n_START_SECTION_\nValmentajana ja lajipioneerina G\xc3\xb6teborgissa\n_START_PARAGRAPH_\nSaario on yksi merkitt\xc3\xa4vimmist\xc3\xa4 tekij\xc3\xb6ist\xc3\xa4 sen takana, ett\xc3\xa4 kamppailulajit levisiv\xc3\xa4t ja yleistyiv\xc3\xa4t Pohjoismaissa 1980-luvun alusta alkaen. Mies py\xc3\xb6ritti useita treenisaleja G\xc3\xb6teborgissa 1980-luvun aikana. Vuonna 1983 h\xc3\xa4n oli perustamassa Ruotsin potkunyrkkeilyliittoa ja lanseerasi maassa ensimm\xc3\xa4isen\xc3\xa4 kickboxing-lajinimen._NEWLINE_Lahtelaisl\xc3\xa4ht\xc3\xb6inen mies on valmentanut vuosikymmenten saatossa kymmeni\xc3\xa4 potkunyrkkeilij\xc3\xb6it\xc3\xa4 Ruotsin mestariksi. Lis\xc3\xa4ksi h\xc3\xa4nen valmennettavansa Johny Gevriye on voittanut lajissa maailmanmestaruuden.\n_START_SECTION_\nUusia haasteita Krav Magan ja Defendon parissa\n_START_PARAGRAPH_\nKamppailulajien parissa hankitun osaamisen yhten\xc3\xa4 kruununa on Krav Magan p\xc3\xa4\xc3\xa4kehitt\xc3\xa4j\xc3\xa4n Imi Lichtenfeldin my\xc3\xb6nt\xc3\xa4m\xc3\xa4 Expert Level 2-tason p\xc3\xa4tevyys. Saario on ainoa suomalainen, joka on saanut arvon lajin is\xc3\xa4lt\xc3\xa4. Expert-luokitus vastaa perinteisiin kamppailulajeihin suhteutettuna mustaa vy\xc3\xb6t\xc3\xa4._NEWLINE_Saario oli my\xc3\xb6s perustamassa Suomen Krav Maga Liittoa ja on ansainnut International Krav Maga Federationin alaisen p\xc3\xa4\xc3\xa4valmentaja-arvon. Vuonna 2012 h\xc3\xa4net kutsuttiin kansainv\xc3\xa4lisen Krav Maga Network-j\xc3\xa4rjest\xc3\xb6n p\xc3\xa4\xc3\xa4kouluttajaksi._NEWLINE_2000-luvulla Jyrki Saario on kehitt\xc3\xa4nyt pitk\xc3\xa4n kokemuksensa perustalle rakentuvaa Scandinavian Defendoa. Laji on paitsi yksi kamppailu-urheilun muoto, my\xc3\xb6s Krav Magan sukulaislaji, joka on suunniteltu itsepuolustusta, hallittua voimak\xc3\xa4ytt\xc3\xb6\xc3\xa4 ja l\xc3\xa4hitaistelutekniikoita ty\xc3\xb6ss\xc3\xa4\xc3\xa4n tarvitsevien ammattilaisten k\xc3\xa4ytt\xc3\xb6\xc3\xb6n.'